Dôvodová  správa

Ministerstvo dopravy, pôšt a telekomunikácií Slovenskej republiky (MDPT SR) zastupuje Slovenskú republiku v  medzinárodných vládnych organizáciách telekomunikačného zamerania. Účelom účasti v  týchto organizáciách je podieľať sa na koncepcii rozvoja telekomunikácií a zabezpečiť záujmy Slovenskej republiky v oblasti telekomunikácií (prideľovanie kmitočtových pásiem, číslovacie plány, jednotné pravidlá rozvoja telekomunikácií, koordinácia legislatívy, koordinácia regulačných činností, spolupráca v oblasti telekomunikácií). Aktívna práca v týchto organizáciách a uplatňovanie záujmov Slovenskej republiky nie je možné bez účasti na významných rokovaniach týchto organizácií. 

Každé štyri roky sa uskutočňuje Konferencia ITU vládnych splnomocnencov, ktorá je najvyšším orgánom ITU (Medzinárodná teklekomunikačná únia), kde sa riešia koncepčné otázky činnosti Únie a jej reformy a s tým súvisiace zmeny a úpravy základných dokumentov – Ústavy ITU a Dohovoru ITU, zvažujú sa návrhy a závery svetových konferencií troch sektorov Únie a vytyčuje sa strategický, operačný a finančný plán Únie na obdobie ďalších štyroch rokov. Konferencia ITU vládnych splnomocnencov tiež volí generálneho tajomníka Únie, riaditeľov troch úradov (rádiokomunikačného, štandardizačného a rozvojového), členské štáty do Rady ITU a riaditeľa a členov Rádiokomunikačnej regulačnej rady.

Najbližšia Konferencia ITU vládnych splnomocnencov 2002 sa uskutoční v dňoch 23. septembra až 18. októbra 2002 v Maroku (Marakéš). Účasť na uvedenej konferencii je mimoriadne dôležitá pre uplatňovanie záujmov SR pri prijímaní rozhodnutí na tejto konferencii, ako aj z hľadiska snahy SR uspieť pri voľbách do Rady ITU.